Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 1997. évi LXXII. törvény által beiktatott új szabály szerint a
Paragraph Index: 876

1. Az információs önrendelkezési jog gyakorlásának elősegítése A nyilvántartás fő rendeltetése az, hogy biztosítsa az érintettek számára az információs önrendelkezési jog gyakorlásának lehetőségét akkor is, amikor az érintett nem rendelkezik a személyiségi jogai érvényesítéséhez szükséges tájékozottsággal, mivel az adatokat közvetett forrásból — tehát nem magától az érintettől — szerezték be, az eredeti céltól eltérően használják fel, más adatkezelő részére továbbítják, nyilvánosságra hozzák. Nem tud az adatkezelés létezéséről, nincs tisztában annak céljával, rendeltetésével, nem ismeri az adatkezelőt, illetve az adatfeldolgozót. Ezekben az esetekben az Adatvédelmi Nyilvántartásnak kell helyreállítania az adatkezelő javára kibillent információs egyensúlyt.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes